Úrad vlády SR						Na rokovanie vlády SR
Sekcia hospodárskej politiky					dňa: 23.1.2002
								 k číslu: 370/2002
                               	     k bodu: 6

S t a n o v i s k o

k Správe z oblasti bankového dohľadu Národnej banky Slovenska o opatreniach prijatých v súvislosti s krachom Devín banky, a.s. vrátane vyvodenia osobných konzekvencií v rámci Národnej banky Slovenska a o opatreniach, ktoré by eliminovali vznik podobných situácií na slovenskom bankovom trhu

I.

	Návrh predkladá ministerka financií. Obsahuje návrh uznesenia, predkladaciu správu, správu z oblasti bankového dohľadu NBS ..., prílohy a návrh komuniké.

	Správa bola vypracovaná na základe uznesenia Národnej rady SR 1763/2001. Toto uznesenie Národná rada prijala po prerokovaní Informácie o príčinách, ktoré viedli ku krachu Devín banky, a.s., a o krokoch vlády Slovenskej republiky a Národnej banky Slovenska od roku 1998 po nútenú správu na zabezpečenie ochrany vkladov a riadneho fungovania banky. V prijatom uznesení NR požiadala vládu, aby „predložila správu o prijatých opatreniach v súvislosti s krachom Devín banky, a.s., a o opatreniach, ktoré by eliminovali vznik podobných situácií na slovenskom bankovom trhu“. 

	V tom istom uznesení NR SR požiadala guvernéra  Národnej banky aby NR SR predložil „Správu z oblasti bankového dohľadu Národnej banky Slovenska o opatreniach prijatých v súvislosti s krachom Devín banky, a.s., vrátane vyvodenia osobných konzekvencií v rámci Národnej banky Slovenska a o opatreniach, ktoré by eliminovali vznik podobných situácií na Slovenskom bankovom trhu.

II.

Vzhľadom na charakter materiálu sa medzirezortné pripomienkové konanie neuskutočnilo. 

III.

	Predložená správa obsahuje výpočet všetkých krokov, ktoré sa urobili s cieľom zvýšiť efektívnosť bankového dohľadu. Ich obsahom sú legislatívne zmeny v príslušných právnych normách. Ich opodstatnenosť a účelnosť vyplýva predovšetkým z toho, že sú súčasťou procesu harmonizácie práva v tejto oblasti s právnymi úpravami uplatňovanými v Európskej únii. Možno predpokladať, že správa v tejto časti dá uspokojivú odpoveď Národnej rade SR.

	Druhou témou spojenou s uznesením NR SR, je téma osobných konzekvencií v rámci Národnej banky Slovenska v spojitosti s problémami Devín banky. Správu o tom mal podľa uznesenia NR SR predložiť guvernér NBS.

	Správa obsahuje viaceré prílohy. Ich obsah nie je dôvod posudzovať, pretože ide o dokumenty NBS prijaté v jej kompetencii. Iba k prílohe č. 2 (Vyhlásenie o poslaní bankového dohľadu) možno pripojiť poznámku o nie najvyššej presvedčivosti, resp. opodstatnenosti niektorých formulácií. Možno predpokladať, že  formulácie v tomto vyhlásení podnietia podobnú poznámku,  resp. pochybnosť aj pri prerokúvaní tohto dokumentu v NR SR. 

Z á v e r:

Vláde SR odporúčame Návrh uznesenia schváliť  na základe záverov z rokovania.

Bratislava 21.1.2002